Κανονισμός (ΕΚ) αριθ. 689/2004 της Επιτροπής

της 14ης Απριλίου 2004

για τροποποίηση του κανονισμού (ΕΚ) αριθ. 414/2004 για θέσπιση ειδικών μέτρων με σκοπό την προσαρμογή των λεπτομερειών διαχείρισης των δασμολογικών ποσοστώσεων κατά την εισαγωγή μπανανών, μετά από την προσχώρηση των νέων κρατών μελών την 1η Μαΐου 2004

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), και ιδίως το άρθρο 20,

Εκτιμώντας τα ακόλουθα:

(1) Ο κανονισμός (ΕΚ) αριθ. 414/2004 της Επιτροπής, της 5ης Μαρτίου 2004(2), έχει θεσπίσει τα μέτρα που είναι αναγκαία για να καταγραφούν κυρίως οι παραδοσιακοί εμπορευόμενοι που είναι εγκατεστημένοι στην Κοινότητα οι οποίο εφοδίασαν τις αγορές των νέων κρατών μελών κατά τα έτη 2000, 2001 και 2002, για τα μέτρα που πρέπει να εγκριθούν για την προσαρμογή του καθεστώτος των δασμολογικών ποσοστώσεων κατά την εισαγωγή μπανανών μετά την προσχώρηση των νέων κρατών μελών την 1η Μαΐου 2004.

(2) Το άρθρο 6 παράγραφος 2 του κανονισμού (ΕΚ) αριθ. 414/2004 καθορίζει τα δικαιολογητικά που πρέπει να προσκομίσει ένας εμπορευόμενος στην αρμόδια υπηρεσία για να αναγνωριστεί ως παραδοσιακός εμπορευόμενος. Λαμβάνοντας υπόψη τις δυσκολίες που αντιμετώπισαν οι εμπορευόμενοι για να λάβουν αντίγραφο των εγγράφων που κατέχονται από άλλους εμπορευόμενους για να βεβαιώσουν ότι τα προϊόντα όντως ετέθησαν σε ελεύθερη κυκλοφορία στη χώρα προορισμού, πρέπει να καθοριστούν συμπληρωματικά δικαιολογητικά έγγραφα που μπορούν να προσκομιστούν. Αυτά τα δικαιολογητικά πρέπει ειδικότερα να βεβαιώνουν ότι τα προϊόντα έχουν διοχετευθεί στις χώρες προορισμού και έχουν πωληθεί σε εμπορευόμενο για να εφοδιάσει την αγορά της οικείας χώρας.

(3) Οι διατάξεις του παρόντος κανονισμού θεσπίζονται για να ληφθούν υπόψη οι μεταβατικές δυσχέρειες τις οποίες αντιμετωπίζουν οι εμπορευόμενοι και δεν προδικάζουν τα μέτρα που θα αποφασιστούν αργότερα από την Επιτροπή για τη διαχείριση του οικείου καθεστώτος εισαγωγής.

(4) Θα πρέπει συνεπώς να τροποποιηθεί το άρθρο 6 καθώς και το άρθρο 7 σχετικά με τις ανακοινώσεις των κρατών μελών, του κανονισμού (ΕΚ) αριθ. 414/2004 και να προβλεφθεί η εφαρμογή νέων διατάξεων από την ημερομηνία έναρξης ισχύος του προαναφερθέντος κανονισμού.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 414/2004 τροποποιείται ως εξής:

1. Στο άρθρο 6 προστίθεται η ακόλουθη παράγραφος:

"4. Στην περίπτωση που ο ενδιαφερόμενος δεν είναι σε θέση να προσκομίσει τις αποδείξεις της θέσης σε ελεύθερη κυκλοφορία όπως αναφέρονται στην παράγραφο 2 δεύτερο εδάφιο, οφείλει να προσκομίσει την απόδειξη ότι τα προϊόντα έχουν αποσταλεί σε ένα νέο κράτος μέλος και να υποβάλει τα έγγραφα που αναφέρονται στην παράγραφο 2 στοιχείο ζ) πρώτο εδάφιο, συνοδευόμενα από τις αποδείξεις πληρωμής. Σε παρόμοια περίπτωση, το έγγραφο κοινοτικής διαμετακόμισης με τις δέουσες παρατηρήσεις μπορεί να γίνει αποδεκτό ως απόδειξη ότι τα προϊόντα έχουν αποσταλεί στο νέο κράτος μέλος. Τα συμπληρωματικά αυτά αποδεικτικά στοιχεία πρέπει να υποβληθούν το αργότερο στις 21 Απριλίου 2004.

Το προηγούμενο εδάφιο εφαρμόζεται με σκοπό τον καθορισμό μιας ειδικής προσωρινής ποσότητας αναφοράς για τη χορήγηση πιστοποιητικών εισαγωγής μπανανών για τους μήνες Μάιο και Ιούνιο 2004."

2. Στο άρθρο 7 παράγραφος 3, η ημερομηνία της 15ης Απριλίου 2004 αντικαθίσταται από εκείνη της 23ης Απριλίου 2004.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από τις 7 Μαρτίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Απριλίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2587/2001 (ΕΕ L 345 της 29.12.2001, σ. 13).

(2) ΕΕ L 68 της 6.3.2004, σ. 6.